འོ་ན།ཐབས་ལམ་ཅི་ལྟ་བུ་ལ་རྟེན་ནས་དམའ་རིམ་རྩོམ་རིག་གི་གསལ་ཆ་འཇལ་དགོས་ཞེ་ན།ཐ་སྙད་རྒྱུག་ཆེ་ཆུང་གི་དབང་ཚན་དུ་བྱས་པའི་དམའ་རིམ་རྩོམ་རིག་སྤེལ་དགོས་ལ་དེ་ནི་ད་ལྟའི་བོད་ཀྱི་ཡིག་རྨོངས་བ་ལ་མེད་དུ་མི་རུང་བ་ཐབས་ལམ་ཁོ་ན་ཡིན།དེ་སྤེལ་བ་ལ་དང་པོ།ཉིན་རེའི་འཚོ་བ་དང་འབྲེལ་བ་ཡོད་པ་སྟེ་རྒྱུན་ལྡན་གྱི་མི་རྣམས་ཀྱིས་གོ་བ་ལོན་ཐུབ་པའི་སོ་སྐྱེས་ཀྱི་སྐད་དང་བསྟན་བཅོས་ཀྱི་སྐད་གཉིས་ཀས་གྲུབ་པ་དང་དེའི་ཁར་ཚིག་མཛོད་གསར་པ་རྣམས་ལས་དྲངས་བའི་དེང་དུས་ཀྱི་བྱ་དངོས་གསར་པའི་མིང་རྣམས་འཁོད་པའི་སྣ་འཛོམས་རང་བཞིན་ཅན་གྱི་དམའ་རིམ་རྩོམ་རིག་གི་ཁྱབས་ཁོངས་རྒྱ་ཆེ་རུ་གཏོང་རྒྱུ་དེ་ཡིན།དེ་ཡང་།ཐ་སྙད་རྒྱུག་ཆེ་ཆུང་གི་གསལ་ཆ་རྟགས་པའི་མཉེན་ཆས་དང་རྩིས་འཕྲུལ་ལ་ཁུངས་གཏུག་པ་ལས་རྩོམ་པ་པོ་སྒེར་གྱི་ཤེས་ཚད་དབང་ཚན་དུ་བྱས་ནས་བྲིས་པ་ཡིན་ན་གསལ་ཆ་རྟགས་པའི་མཉེན་ཆས་དང་དཔྱད་ཞིབ་ཀྱིས་བསྡུས་པའི་རྒྱུག་ཆེ་བའི་མིང་ཚིག་དང་ཐ་སྙད་ཀྱི་ར་བ་ལས་བརྒལ་སྲིད་པས་རྩིས་འཕྲུལ་གྱིས་ཐག་གཅོད་ལམ་ནས་དམའ་རིམ་རྩོམ་རིག་ཡིན་མིན་རྟགས་ཐུབ་པ་ལས་རྩོམ་པ་པོ་གང་ཟག་གིས་རྒྱུག་ཆེ་བ་གང་ཡིན་དང་མི་ཆེ་བའི་ཐ་སྙད་གང་མིན་དཔྱོད་མི་དགོས།